पूर्वी दिल्ली नगर निगम में नेता सदन ने यमुना विहार और स्थायी समिति अध्यक्ष ने कल्याणपुरी क्षेत्र का सफाई व्यवस्था का लिया जायजा
दिल्ली।पूर्वी दिल्ली नगर निगम के नेता सदन प्रवेश शर्मा ने आज वार्ड संख्या-45 ई, यमुना विहार क्षेत्र का दौरा किया। इस मौके पर उनके साथ शाहदरा उत्तरी क्षेत्र के उपायुक्त नेदूचेजि़्ायान ,वरिष्ठ निगम अधिकारियों के अलावा स्थानीय पार्षद प्रमोद गुप्ता और आडब्ल्यूए के सदस्य भी साथ थे।
नेता सदन प्रवेश शर्मा ने यमुना विहार क्षेत्र में साफ-सफाई का निरीक्षण किया और सबंधित अधिकारियों को निर्देश दिये कि सफाई व्यवस्था को ओर बेहतर बनाये। स्थानीय पार्षद प्रमोद गुप्ता ने नेता सदन को क्षेत्र में हो रहे अतिक्रमण की समस्या से अवगत कराया। नेता सदन प्रवेश शर्मा ने अतिक्रमण की गई जगहों का जायजा लिया और संबंधित अधिकारियों को तुरंत प्रभाव से अतिक्रमण हटाने के निर्देश दिये। निरीक्षण के दौरान उन्होंने क्षेत्र के पार्कों का दौरा किया और पाया कि पार्कों में रख-रखाव ठीक प्रकार से नहीं हो रहा है। संबंधित अधिकारियों ने उन्हें बताया कि मालियों एवं अन्य स्टाफ की कमी के कारण पार्कों में रख-रखाव की समस्या आ रही है। नेता सदन ने आश्वस्त किया कि स्टाफ की कमी की समस्या दूर की जायेगी और संबंधित अधिकारियों को निर्देश दिये कि उपलब्ध संसाधनों का बेहतर प्रयोग करें। इसके साथ ही उन्होंने क्षेत्र में बिना लाइसेंस चल रही मीट शॉप को भी तुरंत प्रभाव से बंद कराया।
वहीं स्थायी समिति अध्यक्ष सत्यपाल सिंह ने वार्ड संख्या 8-ई, कल्याणपुरी क्षेत्र का दौरा किया। इस मौके पर सत्यपाल सिंह के साथ शाहदरा दक्षिणी क्षेत्र के उपायुक्त वी.वी राजशेखर और वरिष्ठ अधिकारी भी उपस्थित थे।
निरीक्षण के दौरान स्थायी समिति के अध्यक्ष ने क्षेत्र में स्थित ढलावघरों का निरीक्षण किया। स्थानीय लोगों का कहना था कि ढलावघरों में कूड़ा बाहर तक पड़ा रहता है जिससे लोगों का काफी दिक्कते होती है। सत्यपाल ने संबंधित अधिकारियों को निर्देश दिये कि ढलावघरों से नियमित रूप से कूड़े का उठान करवाये। इसके अलावा उन्होंने क्षेत्र में साफ-सफाई करवाने के निर्देश दिये। स्थायी समिति अध्यक्ष ने क्षेत्र के पार्कों का दौरा किया। इस दौरान 5 पार्कों में रख-रखाव की कमी के अलावा अतिक्रमण की समस्या देखने की मिली। सत्यपाल सिंह ने संबंधित अधिकारियों को अतिक्रमण हटाने के निर्देश दिये। उन्होंने कहा कि 10 दिन के बाद वे पुनः क्षेत्र का निरीक्षण करेंगे, तब तक ये अतिक्रमण हट जाने चाहिए। निरीक्षण के दौरान क्षेत्र में पी.डब्ल्यू.डी के दो नाले ब्लॉक पाये गये।संबंधित अधिकारियों को निर्देश दिये कि पी.डब्ल्यू.डी को पत्र लिखकर समस्या का जल्द से जल्द समाधान कराये। इसके अलावा उन्होंने क्षेत्र में अवैध रूप से चल रही बिना लाइसेंस की दुकानों को सील करवाने के आदेश दिये।